text: Sønderjyske-spiller skifter til australsk eventyr
  18 juli 2017 kl. 05.51
  Johan Absalonsen, der ikke forlængede sin kontrakt med Sønderjyske, fortsætter sin karriere i den australske liga. Det oplyser hans nye klub Adelaide United.
  Efter fem år i Sønderjyske er Johan Absalonsen, 31 år, på vej til Australien med sin familie - og har indgået en et-årig kontrakt med Adelaide United.
  - Nu vil jeg gerne have nye udfordringer, og de sidste par år har jeg drømt om at komme til Australien og spille fodbold. Nu kom muligheden, og jeg kunne ikke være gladere for, at det er her i Adelaide, hvor min familie kan slå sig ned og have det godt, siger Johan Absalonsen til klubbens hjemmeside. Johan Absalonsen spillede 120 kampe for Sønderjyske 2012-17 og scorede 22 mål.
  